## Rješenje kojim se trgovačkom društvu Palić Inženjering d.o.o., Zagreb, odobrava objavljivanje ponude za preuzimanje javnog dioničkog društva Chromos d.d., Samobor

### NN 50/2007 (17.5.2007.), Rješenje kojim se trgovačkom društvu Palić Inženjering d.o.o., Zagreb, odobrava objavljivanje ponude za preuzimanje javnog dioničkog društva Chromos d.d., Samobor

# HRVATSKA AGENCIJA ZA NADZOR FINANCIJSKIH USLUGA

**1684**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva Palić inženjering
d.o.o., Zagreb, Medovićeva 7, za odobrenje objavljivanja ponude za preuzimanje
jav­nog dioničkog društva Chromos d.d., Samobor, Zagrebačka 30, na sjednici
održanoj 10. svibnja 2007. godine, donijela je

## RJEŠENJE

1. Trgovačkom društvu Palić inženjering d.o.o., Zagreb, Medovićeva 7, odobrava
se objavljivanje ponude za preuzimanje javnog dioničkog društva Chromos d.d.,
Samobor, Zagrebačka 30.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo Palić inženjering d.o.o., Zagreb, Medovićeva 7 (dalje u
tekstu: Ponuditelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 20. travnja 2007. godine, temeljem odredbe
članka 13. stavak 1. Zakona o preuzimanju dioničkih društava (dalje u tekstu:
Zakon), Zahtjev za odobrenje objavljivanja ponude za preuzimanje trgovačkog
društva Chromos d.d., Samobor, Zagrebačka 30 (dalje u tekstu: Izdavatelj) i
dokumentaciju u privitku, a 8. svibnja 2007. godine zadnju izmjenu i dopunu
iste.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02 i
138/06) i članka 14. Pravilnika o sadržaju i obliku financijskih i poslovnih
izvješća javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 65.145.600,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2007. godine, imao
više od 100 dioničara.
III. Uvidom u predmet Agencije klasa: 451-04/07-13/70, utvrđeno je da je obveza
objavljivanja ponude za preuzimanje Izdavatelja, sukladno odredbama članka 5.
stavak 3. Zakona, za Ponuditelja nastala 10. travnja 2007. godine, budući da je
Ponuditelj 5. travnja 2007. godine u »Vjesniku« i 10. travnja 2007. godine u
»Narodnim novinama« objavio namjeru objavljivanja ponude za preuzimanje
Izdavatelja.
Ponuditelj raspolaže s ukupno 11.077 dionica Izdavatelja, što predstavlja 61,21%
učešća u temeljnom kapitalu Izdavatelja, te daje 61,21% od ukupnog broja glasova
koje daju dionice Izdavatelja s pravom glasa.
Ponuditelj sukladno odredbi članka 8. stavak 3. točka a) Zakona, djeluje
zajednički s Matom Palićem iz Zagreba, Medovićeva 7, koji raspolaže s ukupno
1.570 dionica Izdavatelja, što predstavlja 8,68% učešća u temeljnom kapitalu
Izdavatelja, te daje 8,68% od ukupnog broja glasova koje daju dionice
Izdavatelja s pravom glasa.
Ponuditelj i Mato Palić iz Zagreba, Medovićeva 7, zajedno raspolažu s ukupno
12.647 dionica Izdavatelja, što predstavlja 69,89% učešća u temeljnom kapitalu
Izdavatelja, te daje 69,89% od ukupnog broja glasova koje daju dionice
Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
651,00 kuna po dionici. Prema podacima dostup­nima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje,
Ponuditelj i osoba koja djeluje zajednički s Ponuditeljem nisu stjecali dionice
Izdavatelja s pravom glasa u razdoblju od jedne godine prije dana objavljivanja
ponude za preuzimanje. Prema podacima Zagrebačke burze d.d., Zagreb,
dostav­ljenim na zahtjev Agencije (u predmetu: klasa: 451-04/07-13/70),u zadnja
tri mjeseca prije nastanka obveze objavljivanja ponude za preuzimanje nije bilo
trgovine dionicama Izdavatelja niti kroz trgovinski sustav niti putem dražbi. Na
Varaždinskoj burzi dionice Izdavatelja nisu bile uvrštene. Stoga je utvrđeno da
je cijena izražena u ponudi za preuzimanje u iznosu od 651,00 kuna po dionici,
utvrđena u skladu s odredbama članka 15. stavci 3.-6. Zakona.
V. Ponuditelj i osoba koja djeluje zajednički s Ponuditeljem zajedno raspolažu s
12.647 redovnih dionica Izdavatelja, a temeljni kapital Izdavatelja podijeljen
je na 18.096 redovnih dionica, nominalnog iznosa 3.600,00 kuna svaka. Novčana
sredstva potrebno je osigurati sukladno odredbi članka 9. stavak 1. Zakona, za
plaćanje preostalih 5.449 dionice Izdavatelja s pravom glasa, u iznosu od
najmanje 3.547.299,00 kuna. Uvidom u Ugovor o depozitu broj 8310170392 (poseban
račun) sklopljen dana 16. travnja 2007. godine između Ponuditelja, kao deponenta
i Privredne banke Zagreb d.d., Zagreb, Račkoga 6, kao banke te Potvrdu Privredne
banke Zagreb d.d., Zagreb, od 18. travnja 2007. godine, o uplati sredstava
temeljem predmetnog ugovora, utvrđeno je da je Ponuditelj osigurao sredstva u
iznosu od 3.600.000,00 kuna.
VI. Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06 i 11/07).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-10/6
Urbroj: 326-111/07-5
Zagreb, 10. svibnja 2007.

Predsjednik Uprave
**Ante Samodol**, v. r.

Rješenje, NN 50/2007-1684
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)